[{"text_idx": "#000001", "text": "A-zivout ar marv e klever a bep seurt da skouer.\nKement a dud lazhet, mac\u2019hagnet, a weler war ar skrammou\u0300 ma teufe ar marv da vezan\u0303 un dra boutin... San\u0303set."}, {"text_idx": "#000003", "text": "Ne gav ket din e vefe bet ar vosenn meizet evel ur binijenn a-berzh Doue gant ar bobl. Doue ar bobl ne gastiz ket. Brokus eo, ha keflusker an denelezh. Un Doue an holl eo, un Doue laik a lavarfen, evit lakaat da fulorin\u0303 ar re a hent ar bed gant o feulster.\nYa, kastiz Doue zo un arm goveliet gant ar re o deus ar galloud, eztaol o feulster, digarez d\u2019 o feulster. Atorin\u0303 a reont ar gravez. Uhelidi an iliz zo deuet buan da vezan\u0303 dibabet e metou uhelidi ar gevredigezh."}, {"text_idx": "#000004", "text": "Ar Varn diwezhan\u0303 ne lavar ket e vezomp kastizet gant Doue evit an droug hon eus graet. Lavarout a ra o deus an uhelidi, dre goll ster o roll kevredigezhel, distrujet ar gevredigezh ha kaset an denelezh da get.\nGwariadur ar marv, korvoerezh ar marv gant an uhelidi evit diazezan\u0303 o galloud a den da drein\u0303 ar marv da feulster.\nLazhan\u0303 un den n\u2019 eo ket degas dezhan\u0303 ar marv hogen laerezh digantan\u0303 e vuhez, laerezh un tamm bras a zenelezh diziouerus d\u2019 an holl.\nAr renerion a nac\u2019h d\u2019 ar bobl he denelezh zo en orin ar feulster a emaotren dezho laerezh buheziou\u0300 dre lazhan\u0303 tud pe dre nac\u2019h dezho o denelezh ez bev. Boulc\u2019het o deus un hent arvarus."}, {"text_idx": "#000005", "text": "Ar stuzegezh bobl a ro e lec\u2019h d\u2019 ar marv war ar pemdez ha n\u2019 eo ket hepken pa ren ar vosenn. Ar marv zo mignon d\u2019 ar vuhez.\nAn uhelidi a nac\u2019h ar marv en hevelep giz ma nac\u2019hont ar gevredigezh hag an denelezh.\nN\u2019 eus evito eskemm gallus ebet gant ar bobl. Dre an nerzh, dre ar feulster, e klaskont diverkan\u0303 barregezhiou\u0300 Istor ar bobl a lakfe da splannan\u0303 an hent bac\u2019h m\u2019 emaint, distrujan\u0303 ar vuhez evit bezan\u0303. Sotoni meurdezus !"}, {"text_idx": "#000006", "text": "An Dan\u0303s Bekabe zo derc\u2019hennan\u0303 un adsavidigezh eus al liammou\u0300 kevredigezhel e-touez ar re vev, eus azginivelezh un denelezh distrujet gant ar begennou\u0300 aet da renerion dall ha diskiant.\nAl livour a zerc\u2019henn an Dan\u0303s Bekabe ne lavar ket setu penaos e vimp da zeiz ar varn diwezhan\u0303, hogen setu penaos e tleomp bezan\u0303 en hon buhez, dorn ouzh dorn. Hon saviadou\u0300 n\u2019 int nemet gwiskamantou\u0300 hon roll er gevredigezh, ha pep gwiskamant zo kaer evel ma \u2018z eo kaer ha diziouerus roll pep den en tu all d\u2019 an neuz, kevatal e koroll ar gevredigezh."}]